《梅根港欲泊不泊其况可想》
宋代·董嗣杲

梅港绝梅根，渺莽芦与荻。
芦荻摇北风，正逢霜雪激。
岸津只两摇，泥草落四壁。
何人舟欲进，想惧少遮羃。
我舟强来依，无故此涉历。
所嗟浮寄人，见舟甚仇敌。
其说自和易，举柱累梳剔。
舟子自高骞，呼月吹短笛。
同行更迂旷，索瓶倒馀沥。
浑忘值危途，去住尚怵惕。
胆消羁思苦，此际谁拯溺。
悭囊纵有金，斗升何处糴。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。